b'\n_START_ARTICLE_\nGundam\n_START_PARAGRAPH_\nGundam-sarja (jap. \xe3\x82\xac\xe3\x83\xb3\xe3\x83\x80\xe3\x83\xa0\xe3\x82\xb7\xe3\x83\xaa\xe3\x83\xbc\xe3\x82\xba, Gundam series) on tuoteperhe, joka keskittyy japanilaisen mecha-animaatiosarja Kid\xc5\x8d senshi Gundamin sek\xc3\xa4 sen lukuisten jatko- ja sivuosien ymp\xc3\xa4rille. Sen teoksia yhdist\xc3\xa4\xc3\xa4 robottiteeman ohella nimeen kuuluva sana \xe2\x80\x9dGundam\xe2\x80\x9d._NEWLINE_Kid\xc5\x8d senshi Gundamin juonena ei ollut mustavalkoinen hyvien sankareiden ja pahojen valloitusjoukkojen v\xc3\xa4linen taistelu, vaan ihmiskunnan sis\xc3\xa4inen sota. Sarjassa esiintyneit\xc3\xa4 robotteja kutsuttiin tarinassa mobile suiteiksi, ja niit\xc3\xa4 k\xc3\xa4ytettiin yhten\xc3\xa4 sodan aseista. _NEWLINE_T\xc3\xa4llainen robottikuvaus osoittautui suosituksi verrattain vanhan ik\xc3\xa4ryhm\xc3\xa4n keskuudessa ja vaikutti suuresti koko genreen. Gundam loikin uudenlaisen mecha-alagenren real robot, jossa mechat k\xc3\xa4ytt\xc3\xa4v\xc3\xa4t teknologisia aseita. Aiemmissa mechoissa oli yliluonnollisia ominaisuuksia, ja t\xc3\xa4m\xc3\xa4nlaiset mechat saivat sittemmin alagenre-luokituksen super robot.  _NEWLINE_Gundam-sarja ei koostu vain Kid\xc5\x8d senshi Gundamin suorista jatko-osista, vaan jatkuvalla tahdilla on julkaistu my\xc3\xb6s kokonaan eri maailmoihin sijoittuvia johdannaisteoksia. Tv-animaatioiden ohella sarjaan kuuluu my\xc3\xb6s elokuvia, OVA-videoita, sarjakuvia, romaaneja ja videopelej\xc3\xa4._NEWLINE_Suuren osan Gundamin maailmasta ja teemoista loi ensimm\xc3\xa4isen osan ohjannut Yoshiyuki Tomino, mutta sarjan teoksia ovat tuottaneet ja ohjanneet my\xc3\xb6s lukuisat muut henkil\xc3\xb6t.\n_START_SECTION_\nJuoni ja maailma\n_START_PARAGRAPH_\nGundam-sarja jakautuu tapahtumamaailmojensa (jatkumoidensa) perusteella useiksi alisarjoiksi, mutta yleisesti niiden maailmoissa ihmiskunta on muuttanut asumaan avaruussiirtokuntiin ja k\xc3\xa4y sotaa ihmismuotoisilla mobile suiteilla. Gundamin tapahtumat sijoittuvat p\xc3\xa4\xc3\xa4asiassa Kuun kiertoradan sis\xc3\xa4puolelle, ja kaukaisimmillaan vain Jupiteriin asti._NEWLINE_Maailmaa hallitsee yleens\xc3\xa4 valtaisa keskushallitus, mutta rauhaa ei onnistuta yll\xc3\xa4pit\xc3\xa4m\xc3\xa4\xc3\xa4n, vaan useat aseelliset ryhmittym\xc3\xa4t nousevat vastarintaan hallitusta vastaan. Useissa sarjoissa esiintyy armeija, jonka s\xc3\xa4\xc3\xa4nt\xc3\xb6j\xc3\xa4 ja mobile suit -taisteluita sarjassa kuvataan._NEWLINE_Useissa tv-sarjoissa lapset joutuvat sodan py\xc3\xb6rteisiin ja ajautuvat v\xc3\xa4\xc3\xa4j\xc3\xa4\xc3\xa4m\xc3\xa4tt\xc3\xa4 taisteluihin mobile suiteilla. T\xc3\xa4m\xc3\xa4n vuoksi p\xc3\xa4\xc3\xa4henkil\xc3\xb6 joutuu armeijan alaisuuteen._NEWLINE_Gundamin vastustajajoukot eiv\xc3\xa4t ole vain persoonattomia vihollisia, vaan koostuvat yksil\xc3\xb6ist\xc3\xa4, joihin kuuluu my\xc3\xb6s p\xc3\xa4\xc3\xa4henkil\xc3\xb6n tavoin pakon edess\xc3\xa4 taistelevia lapsia. Siirtokuntapudotusten kaltaisia massatuhotapahtumia k\xc3\xa4sitell\xc3\xa4\xc3\xa4n useasti, eiv\xc3\xa4tk\xc3\xa4 p\xc3\xa4\xc3\xa4henkil\xc3\xb6n joukkojen ep\xc3\xa4inhimilliset toimetkaan ole harvinaisia.\n_START_SECTION_\nSarjan kehitys\n_START_PARAGRAPH_\nKid\xc5\x8d senshi Gundamin alkoi yhten\xc3\xa4 vuoden mittaisiksi suunnitelluista robotti-animaatioista. Vaikka sarjaa n\xc3\xa4ytettiin lapsille sopivaan l\xc3\xa4hetysaikaan, sen realismi osoittautui suosituksi nuorison keskuudessa. Sarjan oheistuotelelujen myynti ei kuitenkaan sujunut odotetusti, mink\xc3\xa4 vuoksi sarja lopetettiin aiemmin kuin alun perin oli suunniteltu._NEWLINE_T\xc3\xa4htiritarien suosion my\xc3\xb6t\xc3\xa4 lis\xc3\xa4\xc3\xa4ntyneiden animefanien keskuudessa Kid\xc5\x8d senshi Gundamin maine kuitenkin levisi televisiol\xc3\xa4hetyksen p\xc3\xa4\xc3\xa4tytty\xc3\xa4. Uusintakierroksen j\xc3\xa4lkeen sarjan tapahtumat koottiin kolmeksi elokuvaksi. N\xc3\xa4iden my\xc3\xb6t\xc3\xa4 Gundamin suosio kasvoi r\xc3\xa4j\xc3\xa4hdysm\xc3\xa4isesti._NEWLINE_Gundam-pienoismallien, \xe2\x80\x9dGunplan\xe2\x80\x9d, ensimm\xc3\xa4isen sukupolven \xe2\x80\x9d1:144-Gundam\xe2\x80\x9d pienoismallit saapuivat myyntiin puoli vuotta ensimm\xc3\xa4isen l\xc3\xa4hetyksen p\xc3\xa4\xc3\xa4ttymisen j\xc3\xa4lkeen ja k\xc3\xa4viv\xc3\xa4t alusta alkaen hyvin kaupaksi. Sen j\xc3\xa4lkeen Gundam-tuotteiden valikoima kasvoi, ja Gundam-harrastajien kirjo levisi ala-astelaisista nuoriin asti. Myyntiin saapui my\xc3\xb6s elokuvassa esiintym\xc3\xa4tt\xc3\xb6mi\xc3\xa4 MSV-malleja, jotka my\xc3\xb6s osoittautuivat suosituiksi._NEWLINE_Pienoismallien suosion innostamana niiden valmistaja, leluyhti\xc3\xb6 Bandai pyysi Sunrise\xc3\xa4 tuottamaan sarjalle jatkoa, ja Sunrise toteutti suorana jatkosarjana Kid\xc5\x8d senshi Z Gundamin. Gundam levitt\xc3\xa4ytyi my\xc3\xb6s muihin medioihin mm. romaaneina ja pelein\xc3\xa4, ja Gundamista tuli suurbrandi. Tomino ohjasi viel\xc3\xa4 yhden jatko-osan, Kid\xc5\x8d senshi Gundam ZZ:n._NEWLINE_Vuoden 1994 Kid\xc5\x8d but\xc5\x8dden G Gundamista l\xc3\xa4htien on julkaistu eri rinnakkaisuniversumeihin sijoittuvia Gundam-animaatioita, joita Tomino ei ohjannut. Gundamin sivutarinoina julkaistiin my\xc3\xb6s OVA-videoita, joista vastasivat muut kuin Tomino._NEWLINE_Eri mecha-animaatioita yhdist\xc3\xa4v\xc3\xa4ss\xc3\xa4 Super robot taisen -pelisarjassa Gundam-hahmot ja robotit ovat my\xc3\xb6s keskeisess\xc3\xa4 roolissa.\n_START_SECTION_\nSD Gundam\n_START_PARAGRAPH_\nVarsinaiset Gundam-sarjan teokset ovat vakavahenkisi\xc3\xa4 tarinoita, mutta SD Gundam esitt\xc3\xa4\xc3\xa4 Gundam-hahmot ja -robotit koomisessa valossa. Sarjan tarinat on suunnattu keskim\xc3\xa4\xc3\xa4rin ala-astelaisille. Sarjan ensimm\xc3\xa4inen animaatio julkaistiin yhdess\xc3\xa4 Gyakush\xc5\xab no Char -elokuvan kanssa, ja sen j\xc3\xa4lkeen brandi on laajentunut pienoismalleihin, peleihin ynn\xc3\xa4 muihin medioihin. 1980-luvulla syntyneist\xc3\xa4 Gundam-faneista monet tutustuivat Gundamiin juuri SD Gundamin kautta. _NEWLINE_SD Gundamin hahmoja ja maailmaa pidet\xc3\xa4\xc3\xa4n yleisesti t\xc3\xa4ysin erillisen\xc3\xa4 varsinaisesta Gundamista. Super robot taisenissa varsinaisen Gundamin juonta kerrotaan SD-hahmoilla, mik\xc3\xa4 voi aiheuttaa sekaannusta. Syyn\xc3\xa4 pidet\xc3\xa4\xc3\xa4n graafisia rajoituksia ja tekij\xc3\xa4noikeussyit\xc3\xa4.'